Imtella' Diċembru 20, 2021 - Aġġornata 20 Ta' Diċembru, 2021 9:15pm Ritratti: Matthew Vassallo Għadd kbir ta' rigali, partikolarment ġugarelli, tħallew taħt is-siġra tal-Milied fi Pjazza Kastilja biex jingħataw lit-tfal fil-bżonn. Din kienet it-tieni edizzjoni ta' Rigal b'Imħabba, inizjattiva meħuda minn mart il-Prim Ministru Lydia Abela u binthom Georgia Mae biex jgħinu tfal fil-bżonn. L-edizzjoni ta' din is-sena tnediet ftit aktar minn ġimgħa ilu u l-pubbliku wieġeb b'għadd kbir ta' rigali li tpoġġew taħt is-siġra tal-Milied li ntramat fil-pjazza ta' quddiem Kastilja. Dr Abela rringrazzjat lil dawk li taw ir-rigali u qalet li min ma laħaqx ta rigal għad għandu ċans jagħmel dan matul din il-ġimgħa. Hija appellat lill-pubbliku biex dejjem jaħseb fl-oħrajn u ħeġġet lil dawk li għadhom ma ħadux it-tilqima jew il-booster kontra l-Covid biex jagħmel dan ħa nipproteġu lil xulxin.